BEGRUNDELSE

1.BAGGRUND FOR FORSLAGET

•Forslagets begrundelse og formål

Kontekst

Som angivet af Kommissionen i dens årlige strategi for bæredygtig vækst 2021 kan transportmæssige foranstaltninger i høj grad støtte den grønne omstilling ved at medføre betydelige reduktioner af drivhusgasemissionerne og forbedringer af luftkvaliteten, samtidig med at de skaber produktivitetstilvækst og øger de industrielle økosystemers modstandsdygtighed. I den sammenhæng understregede Kommissionen vigtigheden af investeringer i offentlig transport og infrastruktur, der understøtter omstillingen til mere bæredygtig og intelligent mobilitet, herunder flydende og effektive europæiske multimodale transportnet og opgradering af det transeuropæiske transportnet for passagerer og godsfragt.

Et velfungerende system for jernbanetransport, transport ad indre vandveje og multimodal transport er afgørende for at sikre konnektivitet i hele Europa, etablere et fælles europæisk jernbaneområde, fremme økonomisk, social og territorial samhørighed i overensstemmelse med artikel 170 og 174 i traktaten om Den Europæiske Unions funktionsmåde ("TEUF"), nå EU's klimamål ("den europæiske grønne pagt") og støtte modstandsdygtigheden i EU's industri og dens værdikæder ("den nye industristrategi", som ajourført), herunder dem, som understøtter målene for den digitale omstilling og digitaliseringen ("den europæiske digitale strategi"). Den 9. december 2020 vedtog Kommissionen en meddelelse om sin strategi for bæredygtig og intelligent mobilitet ("Kommissionens strategi for bæredygtig og intelligent mobilitet"), hvori styrkelsen af transport med jernbane og ad indre vandveje samt multimodal transport indgår som et væsentligt element i den grønne og digitale omstilling af europæisk transport, som samtidig er afgørende for at nå Unionens mål om klimaneutralitet senest i 2050.

Disse målsætninger kan ikke nås uden store investeringer fra medlemsstaternes side. De forskellige investeringer, som medlemsstaterne kan overveje for at støtte lavemissionstransportformer, rækker fra investeringer i nye eller eksisterende flåder til investeringer i jernbaneinfrastruktur, omladningsterminaler og vedligeholdelsesværksteder. Derved sigtes der også mod at stimulere efterspørgslen efter en nulemissionsflåde og efter digitale løsninger, der muliggør interoperabilitet på tværs af transportformer og inden for sektorer. Dette kræver statsstøtteregler, der tillader disse investeringer dér, hvor en sådan offentlig støtte er nødvendig, samtidig med at konkurrencen inden for jernbanetransport, transport ad indre vandveje og multimodal transport bevares og styrkes.

Det fastsættes i artikel 93 i TEUF, at "[s]tøtteforanstaltninger, som modsvarer behovet for en samordning af transportvæsenet, eller som udgør godtgørelse for visse forpligtelser, der har sammenhæng med begrebet offentlig tjenesteydelse, er forenelige med traktaterne". Artikel 93 i TEUF indgår i "Afsnit VI — TRANSPORT" i TEUF, hvis bestemmelser udelukkende finder anvendelse på transporter med jernbane, ad landeveje og sejlbare vandveje, jf. artikel 100, stk. 1, i TEUF. Nærværende forslag omfatter transport med jernbane og ad indre vandveje, herunder multimodal transport.